2.
	
Predkladacia správa

Počas oficiálnej návštevy predstaviteľov vlády Slovenskej republiky v Japonsku v dňoch 23.-27. marca 1997 bola podpísaná Dohoda medzi vládou Slovenskej republiky a vládou Japonska o zrušení vízovej povinnosti pre držiteľov diplomatických a služobných pasov. Obe strany počas uvedenej návštevy vzájomne deklarovali presvedčenie, že uzavretie tejto dohody je prvým krokom k zrušeniu vízovej povinnosti pre držiteľov všetkých druhov cestovných dokladov. Vychádzajúc zo záverov návštevy, Ministerstvo vnútra Slovenskej republiky vypracovalo návrh Dohody medzi vládou Slovenskej republiky a vládou Japonska o zrušení vízovej povinnosti a dňa 15.5.1997 prostredníctvom konzulárneho odboru Ministerstva zahraničných vecí Slovenskej republiky odoslalo japonskej strane. Japonská strana na mnohé urgencie slovenskej strany odpovedala, že sleduje vývoj migrácie štátnych občanov Slovenskej republiky a ešte nie je pripravená uzatvoriť takúto dohodu.
 
Dňa 27. decembra 2001 bol Ministerstvu vnútra Slovenskej republiky doručený japonský návrh na vzájomné jednostranné zrušenie vízovej povinnosti pre držiteľov všetkých druhov cestovných dokladov formou verbálnych nót. Uvedená výmena by sa mala uskutočniť počas slávnostného otvorenia Veľvyslanectva Japonska v Bratislave dňa 22. januára 2002. Nóta japonskej strany bude obsahovať identické podmienky bezvízového styku pre štátnych občanov Slovenskej republiky. 

Ministerstvo vnútra Slovenskej republiky navrhovalo uzatvoriť dohodu, ktorá by umožňovala bezvízový styk na deväťdesiat dní v priebehu jedného polroka, tak ako to upravuje článok 11 ods. 1 písm. a/ Vykonávacej dohody k Schengenskej dohode zo 14.6.1985. Japonská strana nebola ochotná pristúpiť na tento návrh a argumentovala tým, že ani v jednej z doteraz uzatvorených bezvízových dohôd nemá vymedzenú dĺžku bezvízového pobytu takýmto spôsobom, zároveň však prisľúbila, že akceptuje slovenský návrh v budúcnosti, pokiaľ dôjde ku komplexnej úprave dĺžky bezvízového pobytu aj v bezvízových dohodách so štátmi Európskej únie. 

Predkladané jednostranné zrušenie umožňuje štátnym občanom Japonska, držiteľom platných cestovných pasov, vstupovať na územie Slovenskej republiky bez víz a zdržiavať sa na ňom deväťdesiat (90) dní.	Toto jednostranné zrušenie neobmedzuje právo vlády Slovenskej republiky  zakázať vstup na územie svojho štátu alebo skrátiť pobyt na ňom štátnym občanom Japonska, ktorých pobyt na území svojho štátu považuje za nežiaduci.

Keďže text nóty oznamujúcej jednostranné zrušenie vízovej povinnosti bol dohodnutý s japonskou stranou až 14.1.2002, nebol predmetom medzirezortného pripomienkového konania

	Vykonanie obvyklých formálnych úkonov súvisiacich s týmto jednostranným zrušením zabezpečí gestor v súčinnosti s Ministerstvom zahraničných vecí Slovenskej republiky v súlade s platnými predpismi.

	Predložený návrh zrušenia vízového režimu vo vzťahu k Japonsku zodpovedá záujmom vízovej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.